Tlws Cwpan y Byd FIFA

Tlws sy'n cael ei gyflwyno i enillwyr cystadleuaeth Cwpan y Byd FIFA ydy Tlws Cwpan y Byd FIFA. Mae dau dlws wedi bodoli ers sefydlu cystadleuaeth Cwpan y Byd ym 1930: Tlws Jules Rimet rhwng 1930 a 1970, a Thlws Cwpan y Byd FIFA ers 1974 hyd heddiw. Cerflun o Nike, duwies buddugoliaeth y Groegwyr oedd y tlws gwreiddiol a wnaed o arian eurog a lapis lazuli. Llwyddodd Brasil i ennill y tlws am y trydydd tro ym 1970 ac o'r herwydd cafodd Brasil gadw'r tlws a chomisiynwyd tlws newydd ar gyfer Cwpan y Byd 1974. "Tlws Cwpan y Byd FIFA" ydy enw'r tlws newydd. Darlun dau berson yn dal y byd ydy'r cerflun aur 18 karat sy'n 36.8 cm o uchder ac yn pwyso 6.1 kg. Yr Almaen yw deiliaid presennol y tlws ar ôl ennill Cwpan y Byd 2014.